《匡山五咏 其一 看松阁》
明代·袁华

匡山何崒峍，如拳突中心。万松列岩岫，天蟜蛟龙翔。

若人抱贞节，眄柯日徜徉。微吟息高荫，燕坐弦清商。

茅屋三四楹，萝翠友岚光。谡谡灵籁响，阴阴芳昼长。

采花酿秫米，斸苓充糇粮。何殊陶贞白，结楼居华阳。

作者简介：苏州府昆山人，字子英。工诗，长于乐府。洪武初为苏州府学训导。有《可传集》、《耕学斋诗集》。